MONO คาด Q3/59 มีกำไรต่อเนื่องหลังเรทติ้งเพิ่มขึ้น มั่นใจปีนี้พลิกกำไร
MONO คาด Q3/59 มีกำไรต่อเนื่องหลังเรทติ้งเพิ่มขึ้น มั่นใจปีนี้พลิกกำไร-รักษาอันดับที่ 4 ได้ ส่วนปี 60 คาดว่ารายได้จะเพิ่มขึ้นจากการปรับขึ้นค่าโฆษณา
20 ต.ค. 2559

บริษัท โมโน บรอดคาซท์ จำกัด ผู้บริหาร ช่อง MONO29 ในเครือ บริษัท โมโนกรุ๊ป จำกัด (มหาชน) หรือ MONO เชื่อว่าผลประกอบการปีนี้จะพลิกกลับมีกำไรจากปีก่อนขาดทุนกว่า 400 ล้านบาท แม้ปรับเป้าหมายรายได้ปี 59 มาที่ 1,200 ล้านบาทรับผลกระทบภาพรวมเศรษฐกิจชะลอตัว จากเดิมตั้งไว้ที่ 1,500 ล้านบาท เพราะช่วงไตรมาสแรกยังขาดทุน แต่ผลประกอบการเริ่มฟื้นในไตรมาส 2/59 จากการควบคุมค่าใช้จ่ายและคาดว่าในไตรมาส 3/59 จะมีกำไรต่อเนื่อง เนื่องจากเรทติ้งเพิ่มขึ้นมาชัดเจนในเดือน ส.ค.-ก.ย.59 และมั่นใจว่าในปีนี้จะรักษาอันดับที่ 4 ไว้ได้
ส่วนปี 60 คาดว่ารายได้จะเพิ่มขึ้นจากการปรับขึ้นค่าโฆษณาจากที่เรทติ้งปรับตัวดีขึ้น รวมทั้งคอนเท้นท์ของช่องที่ใช้คอนเซ็ปของช่องหนังดีซีรี่ส์ดังยังได้รับความนิยม ซึ่งนายพิชญ์ โพธารามิก ผู้ถือหุ้นใหญ่ MONO วางคอนเซ็ปต์ช่องไว้แต่แรก โดยคาดว่าจะใช้งบลงทุนด้านคอนเท้นท์อีก 800-900 ล้านบาทเน้นรายการและหนังจากต่างประเทศ พร้อมเดินหน้าขยายฐานผู้ชมในต่างจังหวัด จากช่วงแรกเน้นสร้างฐานในกรุงเทพและหัวเมืองใหญ่
               
 